Κρατικό Θέατρο Βορείου Ελλάδος

Το **Κρατικό Θέατρο Βορείου Ελλάδος** (**ΚΘΒΕ**) είναι ένας από τους κορυφαίους θεατρικούς οργανισμούς της Ελλάδας και της Ευρώπης. Ιδρύθηκε το 1961 και από τότε συμβάλλει στην προαγωγή της θεατρικής τέχνης μέσω των παραστάσεών του, των περιοδειών τόσο εντός της Ελλάδας όσο και διεθνώς, καθώς και μέσω δράσεων σε εναλλακτικούς χώρους. Ως νομικό πρόσωπο ιδιωτικού δικαίου, το ΚΘΒΕ λαμβάνει επιχορηγήσεις από το υπουργείο Πολιτισμού και Αθλητισμού.

## Ιστορικό
Το ΚΘΒΕ ιδρύθηκε στις 13 Ιανουαρίου 1961 στη Θεσσαλονίκη. Ο Γεώργιος Θεοτοκάς ανέλαβε ως πρώτος πρόεδρος του οργανισμού, ενώ ο Σωκράτης Καραντινός διετέλεσε ο πρώτος καλλιτεχνικός διευθυντής.  Η πρώτη παράσταση του ΚΘΒΕ, ο *Οιδίπους Τύραννος* του Σοφοκλή, σκηνοθετήθηκε από τον Καραντινό, και παρουσιάστηκε το καλοκαίρι του 1961 στα αρχαία θέατρα των Φιλίππων και της Θάσου, καθώς και στο Καυτανζόγλειο Στάδιο.

Αρχικά, η έδρα του ΚΘΒΕ ήταν το Βασιλικό Θέατρο στη Θεσσαλονίκη, όπου και πραγματοποιήθηκε η πρεμιέρα της πρώτης χειμερινής περιόδου του στις 2 Δεκεμβρίου 1961, με το έργο *Παπαφλέσσας* του Σπύρου Μελά, σε σκηνοθεσία του Πέλου Κατσέλη.Το φθινόπωρο του 1962, η έδρα του οργανισμού μεταφέρθηκε στο νεότευκτο κτίριο της Εταιρείας Μακεδονικών Σπουδών.  Από την ίδρυσή του, το ΚΘΒΕ επιδιώκει τη διδασκαλία έργων του ελληνικού και ξένου δραματολογίου, την πραγματοποίηση περιοδειών σε κύριες πόλεις της Βόρειας Ελλάδας και της χώρας, την οργάνωση παραστάσεων αρχαίου δράματος και άλλων κλασικών έργων σε αρχαία θέατρα και άλλους χώρους, καθώς και την υλοποίηση διαφόρων άλλων εκδηλώσεων σχετικών με το θέατρο και τις τέχνες γενικότερα.

Το ΚΘΒΕ είναι μέλος του δικτύου της Ένωσης των Θεάτρων της Ευρώπης-*Union des Théâtres de l'Europe* (UTE). Οι συνεργασίες του περιλαμβάνουν φορείς και φεστιβάλ όπως το Φεστιβάλ Αθηνών Επιδαύρου, το Φεστιβάλ της Ένωσης των Θεάτρων της Ευρώπης, το  Διεθνές Φεστιβάλ Αρχαίου Ελληνικού Δράματος,, το Εθνικό Θέατρο, ο ΘΟΚ κλπ. Επιπλέον συνδέθηκε ως φορέας με το Φεστιβάλ Φιλίππων - Θάσου του οποίου ήταν η διοργανώτρια αρχή από την πρώτη διοργάνωση μέχρι το 1983.

## Σκηνές
thumb|Σκηνή Σωκράτης Καραντινός του Θεάτρου της Μονής Λαζαριστών.
thumb|Το Θέατρο Δάσους στη Θεσσαλονίκη.

Το ΚΘΒΕ διαθέτει πέντε χειμερινές σκηνές:
* Βασιλικό Θέατρο
* Θέατρο Εταιρείας Μακεδονικών Σπουδών (ΕΜΣ)
* Φουαγιέ Θεάτρου Εταιρείας Μακεδονικών Σπουδών
*Θέατρο Μονής Λαζαριστών - Σκηνή Σωκράτης Καραντινός 
* Μικρό Θέατρο Μονής Λαζαριστών

Το ΚΘΒΕ διαθέτει επίσης και δύο ανοιχτά θερινά θέατρα:
* Θέατρο Δάσους
* Θέατρο Γης.

## Διοικητικό συμβούλιο
*Γιαννούλα Καρύμπαλη-Τσίπτσιου-Πρόεδρος
*Ιωάννης Βοτσαρίδης-Αντιπρόεδρος
*Μιχάλης Άνθης-μέλος
*Γρηγόρης Βαλτινός-μέλος
*Βασίλης Κατσικονούρης-μέλος
*Άγγελος Μπούρας-μέλος
*Δημήτρης Χαλκιάς-μέλος

## Καλλιτεχνικοί Διευθυντές
Πρώτος καλλιτεχνικός διευθυντής υπήρξε ο Σωκράτης Καραντινός από το 1961 μέχρι το 1967, ενώ σε αυτή τη θέση διετέλεσαν μεταξύ άλλων ο Μίνως Βολανάκης (1974-1977 και 1986-1989), ο Σπύρος Ευαγγελάτος (1977-1980), ο Νίκος Μπακόλας (1980-1983 και 1991-1993), ο Νίκος Χουρμουζιάδης (1984-1985), ο Νικήτας Τσακίρογλου (2004-2009), ο Γιάννης Βούρος (2013-2015), ο Γιάννης Αναστασάκης (2015-2019) και ο Νίκος Κολοβός (2019-2021) .

Σημερινός εν ενεργεία καλλιτεχνικός διευθυντής του οργανισμού είναι ο Αστέριος Πελτέκης.

Από την ημέρα ίδρυσής του έως σήμερα στο ΚΘΒΕ διετέλεσαν καλλιτεχνικοί διευθυντές οι εξής:

* Σωκράτης Καραντινός (1961 - 1967)
* Γεώργιος Κιτσόπουλος (1967 - 1974)
* Μίνως Βολανάκης (1974 - 1977)
* Σπύρος Ευαγγελάτος (1977 - 1980)
* Νίκος Μπακόλας (1980 - 1983)
* Νίκος Χουρμουζιάδης (1984 - 1985)
* Μίνως Βολανάκης (1986 - 1989)
* Δημήτρης Μαρωνίτης (1989 - 1990)
* Νίκος Μπακόλας (1991 - 1993)
* Βασίλης Παπαβασιλείου (1994 - 1998)
* Κώστας Τσιάνος (1998 (5/2-13/7)
* Διαγόρας Χρονόπουλος (1998 - 2001)
* Βίκτωρ Αρδίττης (2001 - 2004)
* Νικήτας Τσακίρογλου (2004 - 2009)
* Σωτήρης Χατζάκης (2009 - 2013)
* Γιάννης Βούρος (2013 - 2015)
* Γιάννης Αναστασάκης (2015-2019)
* Νίκος Κολοβός (2019-2021)
* Αστέριος Πελτέκης (2022- )

## Δραματική Σχολή του Κρατικού Θεάτρου Βορείου Ελλάδος
thumb|Στη Μονή Λαζαριστών λειτουργεί η Σκηνή Σωκράτης Καραντινός, το Μικρό Θέατρο της Μονής Λαζαριστών και η Δραματική Σχολή του Κ.Θ.Β.Ε.
Η Δραματική Σχολή του Κρατικού Θεάτρου Βορείου Ελλάδος (Ανώτερη Σχολή Δραματικής Τέχνης) λειτουργεί από το 1973 με πρώτο και βασικό τμήμα σπουδών το τμήμα Υποκριτικής Τέχνης. Από το 2014 λειτουργεί παράλληλα και το τμήμα έρευνας και επεξεργασίας της φωνής. Μεταξύ των αποφοίτων της Δραματικής Σχολής περιλαμβάνονται οι Καρυοφυλλιά Καραμπέτη (1979), Νίκος Σεργιανόπουλος (1979), Νίκος Ψαρράς (1994), Ιεροκλής Μιχαηλίδης (1982), Θοδωρής Αθερίδης (1987), Ρένια Λουιζίδου (1987), Βάσω Λασκαράκη (2002),  Δημήτρης Μακαλιάς (2006), Ιωάννα Πηλιχού (2006), Μαρία Χάνου (2015) Φάνης Μουρατίδης, Σοφία Παυλίδου (1997), Θέμις Μπαζάκα (1981),  Χριστόδουλος Στυλιανού (1989), Τάσος Νούσιας (1994), Παντελής Καναράκης, Βάσω Γουλιελμάκη, Γιώργος Χρυσοστόμου (2001), Ισαβέλλα Βλασιάδου, Κωνσταντίνος Ασπιώτης (2004) κ.ά.

## Βιβλιοθήκη του Κρατικού Θεάτρου Βορείου Ελλάδος
thumb|Το Βασιλικό Θέατρο Θεσσαλονίκης.

Η βιβλιοθήκη του Κρατικού Θεάτρου Βορείου Ελλάδος ιδρύθηκε με τον στόχο να τεκμηριώσει και να προωθήσει τις παραστάσεις του θεάτρου από την ίδρυσή του έως σήμερα. Η βιβλιοθήκη, προσβάσιμη με ελεύθερη είσοδο, βρίσκεται στο φουαγιέ του Βασιλικού Θεάτρου και προσφέρει στο κοινό πρόσβαση στο Αρχείο Παραστάσεων του ΚΘΒΕ και στην εκτενή συλλογή του. Η επιφάνεια της βιβλιοθήκης είναι περίπου 60 τετραγωνικά μέτρα, μέρος της οποίας λειτουργεί ως αναγνωστήριο. Στο αναγνωστήριο, οι επισκέπτες μπορούν να διαβάσουν τα κείμενα των παραστάσεων και να παρακολουθήσουν βιντεοσκοπημένες παραστάσεις από το 1989 και εντεύθεν. Επιπρόσθετα, η ψηφιακή πλατφόρμα της βιβλιοθήκης παρέχει ηλεκτρονική πρόσβαση σε επιλεγμένο υλικό της παράστασης.

Στο χώρο αυτό δίνεται η δυνατότητα στο κοινό να κάνει την έρευνα που επιθυμεί τόσο μέσω της σχετικής πλατφόρμας, στην οποία έχουν πρόσβαση οι επισκέπτες, όσο και μελετώντας τα ίδια τα τεκμήρια, τους φακέλους των παραστάσεων, που φυλάσσονται στο Αρχείο του Θεάτρου στο ίδιο κτίριο.

Το υλικό της κύριας συλλογής της βιβλιοθήκης του Κρατικού θεάτρου περιλαμβάνει: αρχεία βίντεο (αποσπάσματα από τη βιντεοσκόπηση παραστάσεων, trailers, διαφημιστικά τρίλεπτα) αρχεία ήχου (αποσπάσματα από τη μουσική ή την ηχογράφηση παραστάσεων και εκδηλώσεων) αφίσες, φωτογραφίες μακετών, σκηνικού, κοστουμιών και φροντιστηριακών αντικειμένων, δημοσιεύματα τύπου, κείμενα των έργων με τις σημειώσεις συντελεστών, φωτογραφίες από κοστούμια παραστάσεων , παρτιτούρες, προγράμματα παραστάσεων και εκδηλώσεων, προγράμματα παραστάσεων και εκδηλώσεων, φωτογραφίες πορτρέτων, βιογραφίες συντελεστών, φωτογραφίες παραστάσεων, δοκιμών, δραστηριοτήτων, βιβλία της Θεατρικής Βιβλιοθήκης της Δραματικής Σχολής του οργανισμού κλπ.

Το παράρτημα της βιβλιοθήκης που δεν σχετίζεται με παραστάσεις του ΚΘΒΕ στεγάζεται στη Μονή Λαζαριστών και αρχικά απευθυνόταν στους σπουδαστές της σχολής. Σήμερα ο συγκεκριμένος χώρος δεν είναι ανοιχτός στο κοινό, αν και η συλλογή έχει καταγραφεί και είναι διαθέσιμη μέσα από την ιστοσελίδα του θεάτρου.

## Θεατρικές Παραστάσεις
Κατάλογος θεατρικών παραγωγών του ΚΘΒΕ

Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

## Παραπομπές


## Εξωτερικοί σύνδεσμοι
*Επίσημη ιστοσελίδα Κρατικού Θεάτρου Βορείου Ελλάδος
*Διοικητικό Συμβούλιο Ανακτήθηκε στις 10-02-2023.
*
*
*Ψηφιακή Βιβλιοθήκη
* Ο νόμος με τον οποίο συστάθηκε το ΝΠΙΔ του Κρατικού Θεάτρου Βορείου Ελλάδος

Κατηγορία:Πολιτισμός στη Θεσσαλονίκη
Κατηγορία:Θεατρικοί χώροι στη Θεσσαλονίκη
Κατηγορία:Θεατρικά σχήματα της Ελλάδας
Κατηγορία:Υπουργείο Πολιτισμού και Αθλητισμού (Ελλάδα)
Κατηγορία:Θέατρο ανά χώρα
Κατηγορία:Θέατρο